Man red vriendin uit krok se kake | Maroela Media
Lana Steyn kort voor sy deur 'n krokodil gegryp is. Foto: Verskaf
WAARSKUWING: Die foto's in die berig is grafies van aard en mag sensitiewe lesers en kinders ontstel.
Soos 'n wafferse Crocodile Dundee het Mike van der Merwe (60) sy vriendin, Lana Steyn (60), van 'n gewisse dood gered nadat sy tydens 'n uitstappie langs die Limpoporivier deur 'n krokodil gegryp is.
Van der Merwe, 'n voormalige veldwagter wat nou 'n toergids en inwoner van Polokwane is, het Woensdag aan Maroela Media gesê hy en Steyn, 'n onderwyseres by Akademie Reformia in Polokwane, het verlede week naby Pontdrif naby die grens met Botswana gaan kamp.
"Ons het Donderdag besluit om op 'n uitstappie na die rivieroewer te gaan om piekniek te hou, voëltjies te kyk en vissietjies te vang," het Van der Merwe vertel.
Hulle sou tot Sondag daar gekamp het, maar die uitstappie is kortgeknip toe 'n krokodil, van sowat twee en 'n half meter, Steyn aan haar hand gegryp en in die rivier in getrek het.
"Lana het pas 'n klein vissie gevang. Ek het nog 'n foto van haar en die vissie geneem en vir haar gesê om die vis terug in die rivier te gooi. Sy het gebuk om die vis terug te gooi en was halfpad besig om op te staan toe die krokodil skielik uit die water spring en haar aan haar linkerhand gegryp het."
Van der Merwe het gesê sy jare lange ondervinding as veldwagter het dadelik ingeskop en hy het op die ingewing van die oomblik besluit om die krokodil te takel.
"Ons was so 'n halwe meter van die oewer van die rivier op die skuinste van 'n wal. Ek het net dadelik besef ons moet keer dat die krokodil vir Lana in die water in sleep. Op 'n manier het ons in die water beland, maar ek het nie geweet hoe diep die water was nie. God dank, kon ek die bodem van die rivier voel en vastrapplek kry."
Mike van der Merwe. Foto: Verskaf
Van der Merwe verduidelik hy het die reptiel eers aan die agterbene beetgehad en nadat hy kon staan, het hy die krokodil, "wat 'n man en half weeg", opgelig tot sy bek voor Van der Merwe se gesig was. Hy het toe sy vinger in die krokodil se oog gedruk en "tjoep, daar laat gaan hy die hand, soos iemand wat 'n tandestokkie uitspoeg en doef, daar verdwyn hy terug in die water".
Van der Merwe het Steyn uit die water gedruk en homself ook vinnig uit die water gekry. Hy het gesê hy kon sien haar hand is erg vermink en haar duim, wys-, middel- en 'n gedeelte van haar ringvinger hang aan flarde.
Hy het skoon water oor haar bebloede hand gegooi, dit styf toegedraai en die nagenoeg 200 km terug na Polokwane gejaag.
"Op pad hospitaal toe het sy gesê dit is seer, maar sy het wonderbaarlik nooit gekla nie. Sy het net gespook om al die pad wakker bly. Sy was 'n yster en het nooit gehuil of eers gesnik nie. My grootste bekommernis was om haar by 'n goeie hospitaal te kry, want sy het nie 'n mediese fonds nie."
Van der Merwe het gesê hy het besluit om haar in die Mediclinic Polokwane te laat opneem en hy en Steyn se familie en vriendekring het onder mekaar genoeg geld bymekaar geskraap om haar daar te laat behandel.
"Die hospitaal was wonderlik van begin tot einde en het regtig goed gehelp. Haar linkerhand is aan haar lies vasgewerk en moet vir nog drie weke so wees sodat daar vel kan groei."
Hy het gesê Steyn is reeds Maandag ontslaan, maar die pad na herstel is nog lank.
Steyn sal nog verskeie rekonstruktiewe operasies moet ondergaan en hoewel sy reeds uit die hospitaal ontslaan is, verwag Steyn se geliefdes nog "'n golf" van mediese rekeninge.
Steyn se werkplek het gehelp om trust, wat deur 'n prokureursfirma bedryf word, op die been te bring in 'n poging om haar mediese onkostes te verlig. Mense wat 'n bydrae wil maak, kan meer besonderhede hier kry.
"Sy is tans in 'n goeie luim en ons maak selfs krokodilgrappies soos, see you later aligator, after a while crocodile," het 'n Van der Merwe geskerts.